I weekenden forsvandt Aalborg Kanon Laugs 150 kilo tunge skibskanon fra havnefronten i Aalborg.

Hos Aalborg Kanon Laug er man triste over at have mistet sin 150 kilo tunge skibskanon fra havnefronten i Aalborg. - Det er da rigtig træls, at den er væk. Vi er meget overrasket over det. Den blev sidst set i fredags, siger oldermand og ceremonimester Bernt Jensen fra Aalborg Kanon Laug til TV2/Nord. Den 150 kilo tunge originale engelske jernkanon stod spændt fast med kæder på havnefronten og derfor tror Aalborg Kanon Laug, at der er tale om tyveri. - Jeg tror ikke, at der er tale om drengestreger. Det ligner mere bestilt arbejde. Der skal normalt tre mand til for at løfte kanonrøret, så kanonen er ikke en man lige løber rundt med, siger Bernt Jensen. Aalborg Kanon Laug har kontaktet Nordjyllands Politi, der nu skal have undersøgt sagen nærmere.